Schumacher hoop vir ’n Haas-tiger motorMick Schumacher. Foto: Twitter. Die F1-kollig skyn deesdae op ’n gereelde basis in die rigting van Max Verstappen en Lewis Hamilton. En dit is heeltemal te verstane – die twee renjaers het immers verlede jaar vir die titaniese tweestryd gesorg waarvoor F1-liefhebbers al lank vra. Maar Mick Schumacher se indrukwekkende stamboom beteken dat hy beslis as ’n toekomstige ster geoormerk word. Die seun van die legendariese Michael Schumacher agter die stuur van ’n renmotor? Dit klink soos iets waarin ’n Hollywood-draaiboekskrywer sou belangstel. Tog het Mick se eerste seisoen as ’n F1-renjaer nie vir veel vuurwerkvertonings gesorg nie. Hy was 19de op die algehele punteleer in sy Haas; ’n motor wat in 2021 ongelukkig oor hopeloos te veel skilpad-eienskappe beskik het. Hy het egter gereeld beter as sy spanmaat (Nikita Mazepin) vertoon en kenners stem saam dat hy inderhaas ’n kans in ’n beter renmotor sal moet kry. Haas het verlede jaar omtrent niks aan sy renmotor gekarring nie en sy tegniese span het al hul kundigheid en energie op die 2022-model toegespits. Hopelik sal Mick nou ’n bietjie meer woema tot sy beskikking hê wanneer die 2022-seisoen volgende maand begin. Damon Hill, die voormalige Wêreldkampioen, meen dat Haas se stadige vuurwa dit moeilik gemaak het om die jong Schumacher se eerste seisoen te beoordeel. “Hy beskik oor die nodige talent en is bereid om hard te werk, maar hy was ongelukkig heeltyd een van die laaste motors op die wegspringrooster. Hopelik is Haas meer mededingend vanjaar,” het Hill gesê. Die ambisie-vuur brand egter helder in Mick. Toe Lewis Hamilton een van sy pa se rekords in 2020 laat spat het, het hy gesê dat hy hard sal werk om weer die Mercedes-renjaer se rekords te verbeter. “Ek dink Lewis het ’n baie goeie lopie gehad, maar my pa het altyd gesê dat rekords opgestel word sodat hulle weer verbeter kan word.” My ride everyone! @HaasF1Team pic.twitter.com/vpwIBRRq8P — Mick Schumacher (@SchumacherMick) February 4, 2022